b'\n_START_ARTICLE_\nJanez Vre\xc4\x8dko\n_START_SECTION_\n\xc5\xbdivljenje in delo\n_START_PARAGRAPH_\nLeta 1966 se je vpisal na Oddelek za primerjalno knji\xc5\xbeevnost in literarno teorijo na Filozofski fakulteti Univerze v Ljubljani, kjer je leta 1974 diplomiral in za diplomsko delo prejel \xc5\xa1tudentsko Pre\xc5\xa1ernovo nagrado. Hkrati je \xc5\xa1tudiral na Akademiji za gledali\xc5\xa1\xc4\x8de, radio, film in televizijo (AGRFT). Leta 1978 je magistriral na temo mimeti\xc4\x8dna in nemimeti\xc4\x8dna poetika, 1986 pa doktoriral (Slovenska zgodovinska avantgarda in zenitizem)._NEWLINE_Od Leta 1978 je zaposlen na Oddelku za primerjalno knji\xc5\xbeevnost in literarno teorijo, kjer je od leta 2002 redni profesor. Od leta 1989 ob\xc4\x8dasno predava tudi na Univerzi v Mariboru ter na Univerzah na Primorskem in v Novi Gorici. Ve\xc4\x8d kot dve leti je \xc5\xa1tudijsko in kot gostujo\xc4\x8di profesor deloval na ve\xc4\x8d evropskih univerzah (M\xc3\xbcnchen, Zagreb, Beograd, Katowice, Bruselj, Salzburg, Peterburg in Dunaj)._NEWLINE_Raziskuje evropsko in slovensko zgodovinsko avantgardo \xe2\x80\x93 zlasti Kosovela in ruski konstruktivizem \xe2\x80\x93, poglablja se v zgodovino epa, tragedije in romana od antike dalje, prou\xc4\x8duje temeljne literarnoteoretske pojme kot so mimesis, inspiracija, katarza ter teorijo in zgodovino moderne evropske lirike od Baudelaira naprej. Prav tako se posve\xc4\x8da tudi problematiki evropskih poetik od Aristotela do Brechta in Artauda.'